CELEX: 32017D0370
Language: bg
Date: 2017-03-01 00:00:00
Title: Решение за изпълнение (ЕС) 2017/370 на Комисията от 1 март 2017 година за изменение на Решение за изпълнение 2014/909/ЕС чрез удължаване на срока за прилагане на някои защитни мерки и изменение на списъка с областите, по отношение на които се прилагат защитни мерки във връзка с малкия кошерен бръмбар в Италия (нотифицирано под номер С(2017) 1321) (Текст от значение за ЕИП. )

3.3.2017   
            
            
               BG
            
            
               Официален вестник на Европейския съюз
            
            
               L 56/213
            
         РЕШЕНИЕ ЗА ИЗПЪЛНЕНИЕ (ЕС) 2017/370 НА КОМИСИЯТА
   от 1 март 2017 година
   за изменение на Решение за изпълнение 2014/909/ЕС чрез удължаване на срока за прилагане на някои защитни мерки и изменение на списъка с областите, по отношение на които се прилагат защитни мерки във връзка с малкия кошерен бръмбар в Италия
   
      
         (нотифицирано под номер С(2017) 1321)
      
   
   (само текстът на италиански език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като има предвид, че:
   
               (1)
            
            
               С Решение за изпълнение 2014/909/ЕС на Комисията (3) се установяват някои защитни мерки след уведомленията от Италия за появата на малък кошерен бръмбар (Aethina tumida) в регионите Калабрия и Сицилия. То се прилага до 31 март 2017 г.
            
         
               (2)
            
            
               На 18 януари 2017 г. Италия уведоми Комисията за резултатите от инспекциите и епидемиологичните проучвания, извършени съгласно Решение за изпълнение 2014/909/ЕС, и за резултатите от активния надзор във връзка с появата на малък кошерен бръмбар в засегнатите региони на Италия. По-специално, след един изолиран случай, настъпил през ноември 2014 г. в резултат на преместването на кошери от Калабрия, който бързо бе идентифициран, в регион Сицилия не е имало други случаи на заразяване. Поради това Италия реши да премахне установената защитна зона в Сицилия, но да запази надзора както в предишната защитна зона, така и в останалата част от региона.
            
         
               (3)
            
            
               В установените от Световната организация за здравеопазване на животните (OIE) международни стандарти се препоръчва да се извършат пет годишни наблюдения след поява на огнището, преди дадена област да получи отново своя статут на свободна от заболяването. До края на 2016 г. Италия вече извърши две годишни наблюдения за Сицилия с благоприятни резултати и се ангажира да продължи наблюденията и да съобщава на Комисията резултатите и всякакви евентуални промени в епидемиологичната обстановка.
            
         
               (4)
            
            
               Въз основа и на заключението от мисията за установяване на факти, проведена от Комисията в Италия от 13 до 17 юни 2016 г. относно здравето на пчелите, може да се обобщи, че единичният случай на заразяване в Сицилия е бил успешно отстранен. Продължаващото наблюдение е допълнителен гарант за това и допринася за своевременното международно признаване на статута на област, свободна от заболяването.
            
         
               (5)
            
            
               От 2014 г. насам обаче в Калабрия са установени някои нови случаи на заразяване, по-специално 41 случая през 2016 г.
            
         
               (6)
            
            
               Поради това Сицилия следва да бъде заличена от списъка на областите, в които се прилагат защитни мерки по силата на Решение за изпълнение 2014/909/ЕС. Необходимо е обаче прилагането на защитните мерки, предвидени в посоченото решение, по отношение на Калабрия да бъде удължено.
            
         
               (7)
            
            
               Срокът на прилагане и въведените мерки следва да бъдат преразглеждани по всяко време при получаване на нова информация за епидемиологичната обстановка в засегнатите региони на Италия.
            
         
               (8)
            
            
               Решение за изпълнение 2014/909/ЕС следва да бъде съответно изменено.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Член 4 от Решение за изпълнение 2014/909/ЕС се заменя със следното:
   
      „Член 4
      Настоящото решение се прилага до 31 март 2019 г.“
   
   Член 2
   Редът „Регион Сицилия: целият регион“ се заличава от таблицата в приложението към Решение за изпълнение 2014/909/ЕС.
   Член 3
   Адресат на настоящото решение е Италианската република.
   
      Съставено в Брюксел на 1 март 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  Решение за изпълнение 2014/909/ЕС на Комисията от 12 декември 2014 г. относно някои защитни мерки по отношение на потвърдените случаи на поява на малък кошерен бръмбар в Италия (ОВ L 359, 16.12.2014 г., стр. 161).